Povzetek mnenja Evropskega nadzornika za varstvo podatkov o priporočilu za sklep Sveta o pooblastilu za začetek pogajanj o vključitvi določb o čezmejnem pretoku podatkov v Sporazum o gospodarskem partnerstvu med Evropsko unijo in Japonsko

(2022/C 426/08)

(Celotno besedilo tega mnenja je na voljo v angleščini, francoščini in nemščini na spletišču ENVP https://edps.europa.eu)

Komisija je 12. julija 2022 izdala priporočilo za sklep Sveta o pooblastilu za začetek pogajanj o vključitvi določb o čezmejnem pretoku podatkov v Sporazum o gospodarskem partnerstvu med Evropsko unijo in Japonsko (1).

Sporazum o gospodarskem partnerstvu med Evropsko unijo in Japonsko (2) je bil podpisan 17. julija 2018. Cilj tega sporazuma je zlasti odpraviti večino dajatev, ki jih plačujejo podjetja iz EU in Japonske, ter druge tehnične in regulativne trgovinske ovire.

Komisija je 23. januarja 2019 Japonski odobrila ugotovitev o ustreznosti. Zato se lahko prenosi osebnih podatkov od upravljavca ali obdelovalca v Evropskem gospodarskem prostoru (EGP) organizacijam na Japonskem, ki jih zajema sklep o ustreznosti, izvedejo, ne da bi bilo treba pridobiti kakršno koli dodatno dovoljenje.

ENVP ugotavlja, da bi se pogajanja nanašala izključno na čezmejni pretok podatkov. Ob upoštevanju dejstva, da je Komisija Japonski že leta 2019 odobrila ugotovitev o ustreznosti, ENVP priporoča, da se podrobno navedejo razlogi, zakaj so kljub temu sklepu o ustreznosti potrebna nadaljnja pogajanja o čezmejnem pretoku podatkov.

EPDS pozdravlja navedbo, da bi morale biti določbe o čezmejnem pretoku podatkov skladne s horizontalnimi določbami o čezmejnem pretoku podatkov in varstvu osebnih podatkov v trgovinskih pogajanjih. Horizontalne določbe, ki jih je Komisija objavila julija 2018, predstavljajo uravnotežen kompromis med javnimi in zasebnimi interesi, saj EU omogočajo boj proti protekcionističnim praksam v tretjih državah v zvezi z digitalno trgovino, hkrati pa zagotavljajo, da trgovinskih sporazumov ni mogoče uporabiti za izpodbijanje visoke ravni varstva, ki jo zagotavljata Listina EU o temeljnih pravicah in zakonodaja EU o varstvu osebnih podatkov.

ENVP meni, da pogajalske smernice in horizontalne določbe v ustrezno utemeljenih primerih dovoljujejo ukrepe, ki bi od upravljavcev ali obdelovalcev zahtevali shranjevanje osebnih podatkov v EU/EGP. ENVP opozarja, da je skupaj z Evropskim odborom za varstvo podatkov nedavno priporočil, da bi morali upravljavci in obdelovalci s sedežem v EU/EGP, ki obdelujejo osebne elektronske zdravstvene podatke v okviru področja uporabe predloga Komisije za uredbo o evropskem zdravstvenem podatkovnem prostoru, te podatke hraniti v EU/EGP, brez poseganja v možnost prenosa osebnih elektronskih zdravstvenih podatkov v skladu s poglavjem V splošne uredbe o varstvu podatkov (3). Da bi se izognili dvomom, ENVP priporoča, da se v pogajalskih smernicah izrecno pojasni, da izpogajana pravila ne bi smela preprečevati EU ali državam članicam, da v ustrezno utemeljenih primerih sprejmejo ukrepe, ki bi od upravljavcev ali obdelovalcev zahtevali shranjevanje osebnih podatkov v EU/EGP.

1. UVOD

1. Evropska komisija (v nadaljnjem besedilu: Komisija) je 12. julija 2022 izdala priporočilo za sklep Sveta o pooblastilu za začetek pogajanj o vključitvi določb o čezmejnem pretoku podatkov v Sporazum o gospodarskem partnerstvu med Evropsko unijo in Japonsko (v nadaljnjem besedilu: priporočilo).

2. Svet je s sklepom z dne 29. novembra 2012 Komisiji odobril pogajalske smernice za pogajanja o sporazumu o prosti trgovini z Japonsko, na podlagi katerih se je Komisija pogajala o Sporazumu o gospodarskem partnerstvu med Evropsko unijo in Japonsko, podpisanem 17. julija 2018 (v nadaljnjem besedilu: sporazum). Sporazum je začel veljati 1. februarja 2019. Cilj sporazuma je zlasti odpraviti večino dajatev, ki jih plačujejo podjetja iz EU in Japonske, ter druge tehnične in regulativne trgovinske ovire.

3. Poglavje 8 sporazuma vsebuje določbe o trgovini s storitvami, liberalizaciji naložb in elektronskem poslovanju. Člen 8.81 sporazuma, ki se nanaša na prosti pretok podatkov, določa, da „pogodbenici v treh letih od datuma začetka veljavnosti tega sporazuma ponovno ocenita potrebo po vključitvi določb o prostem pretoku podatkov v ta sporazum“. Skupni odbor, ustanovljen s členom 22.1 sporazuma, je na seji 25. marca 2022 preučil, ali bi vključitev določb o čezmejnem pretoku podatkov v sporazum koristila gospodarskemu partnerstvu med Evropsko unijo in Japonsko. Na podlagi te preučitve so se predstavniki Evropske unije in Japonske na 28. vrhu EU-Japonska (maja 2022) zavezali, da bodo razmislili o začetku pogajanj, potrebnih za tako vključitev ( 4 )

4. Kot je pojasnjeno v naslovu priporočila, je cilj priporočila pooblastiti Komisijo za začetek pogajanj z Japonsko, da bi se v sporazum vključile določbe o pretoku podatkov.

5. To mnenje ENVP je izdano kot odgovor na posvetovanje Evropske komisije dne 22. julija 2022 v skladu s členom 42(1) uredbe EU o varstvu podatkov ( 5 )

5. SKLEPNE UGOTOVITVE

17. Glede na navedeno ENVP podaja naslednja priporočila: (1) v uvodni izjavi naj se podrobno navedejo razlogi, zakaj so kljub sklepu o ustreznosti potrebna nadaljnja pogajanja o čezmejnem pretoku podatkov; (2) v pogajalskih smernicah iz priloge k priporočilu naj se pojasni, da izpogajana pravila EU ali državam članicam ne bi smela preprečevati, da upravljavcem in obdelovalcem v ustrezno utemeljenih primerih naložijo hrambo osebnih podatkov v EU/EGP; in (3) v uvodni izjavi naj se sklicuje na posvetovanje Evropskega nadzornika za varstvo podatkov.

Bruselj, 9. avgust 2022. p.o. Leonardo CERVERA NAVAS Wojciech Rafał WIEWIÓROWSKI

(1) COM(2022) 336 final, https://eur-lex.europa.eu/legal-content/SL/TXT/HTML/?uri=CELEX:52022PC0336&from=FR

(2) UL L 330, 27.12.2018, str. 3.

(3) Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1.).

(4) Uvodna izjava 2 priporočila.

(5) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39.).